b'\n_START_ARTICLE_\nMontesa Cota 74/123/172\n_START_SECTION_\nHist\xc3\xb2ria\n_START_PARAGRAPH_\nApareguda el 1972, la Cota 74/123 fou una moto innovadora i moderna, en ella tot hi era previst. Amb la idea d\'adaptar per als joves el model estrella de la marca, la reeixida Cota 247 creada el 1968 per Pere Pi i Leopoldo Mil\xc3\xa0, es decid\xc3\xad de fer-ne una versi\xc3\xb3 redu\xc3\xafda, pr\xc3\xa0cticament a escala (un any abans, el 1971, ja havia aparegut la Cota 25, per\xc3\xb2 aquell model era m\xc3\xa9s que res una minimoto amb aspecte de Cota per a nens de 6 a 12 anys). Per tal de guanyar pes, preu i proporci\xc3\xb3 envers la seva germana gran, per a la Cota 74/123 tot es va fer nou, sense aprofitar ni una pe\xc3\xa7a del model original: xass\xc3\xads, dip\xc3\xb2sit, suspensions, rodes, estreps, etc., es van tornar a dissenyar amb una forma m\xc3\xa9s petita i econ\xc3\xb2mica. Fins i tot se li va fer un joc de pneum\xc3\xa0tics especials amb mesures espec\xc3\xadfiques: 3.75 x 17" i 2.50 x 20".\n_START_SECTION_\nEl motor\n_START_PARAGRAPH_\nEl motor fou dissenyat de cap i de nou per Jordi Ros, t\xc3\xa8cnic del DID. El resultat fou plenament innovador i adopt\xc3\xa0 unes solucions in\xc3\xa8dites a Montesa: canvi de sis velocitats, posada en marxa amb el comandament de l\'embragatge pressionat, c\xc3\xa0rters m\xc3\xa9s petits i lleugers, cilindre i culata m\xc3\xa9s petits i adequats (amb un motor quadrat de 54 x 54 en la 123), cigonyal i volants d\'in\xc3\xa8rcia nous, etc. L\'eix del canvi de marxes ja va poder sortir pel costat esquerre i es va adaptar a la nova normativa unificada europea (el de la Impala, heretat per la Cota 247, sortia per la dreta i es va haver de canviar improvisadament)._NEWLINE_Aquest nou motor oblig\xc3\xa0 l\'empresa a remodelar la f\xc3\xa0brica i a afrontar unes fortes inversions per tal de comptar amb la nova maquin\xc3\xa0ria necess\xc3\xa0ria per a mecanitzar els nous c\xc3\xa0rters, cilindres, culates, cigonyals, canvi de marxes i la resta d\'elements. L\'\xc3\xa8xit comercial assolit pel nou model va amortitzar sobradament la despesa inicial.\n_START_SECTION_\nTransformacions: de 74 a 123 i a 172\n_START_PARAGRAPH_\nEn aquella \xc3\xa8poca, en fer 18 anys els joves ja podien conduir motocicletes sense limitaci\xc3\xb3 de cilindrada, amb l\'obtenci\xc3\xb3 de l\'A2. Per tant, una opci\xc3\xb3 usual aleshores entre els usuaris era transformar-se la seva antiga Cota 74 en Cota 123 per mitj\xc3\xa0 d\'una senzilla intervenci\xc3\xb3 mec\xc3\xa0nica (val a dir que molts joves ho feien abans, sense esperar a tenir l\'A2). En tractar-se de la mateixa moto, la Cota 74 tenia l\'avantatge de poder-se passar a 123 f\xc3\xa0cilment: nom\xc3\xa9s calia mecanitzar-ne el cilindre i posar-li un pist\xc3\xb3 de 54 mm en comptes del de 42 mm, o b\xc3\xa9 canviar el cilindre sencer (per a completar l\'operaci\xc3\xb3 tamb\xc3\xa9 s\'havia de canviar el volant d\'in\xc3\xa8rcia -m\xc3\xa9s gran en la Cota 123 que en la 74- per\xc3\xb2 a la pr\xc3\xa0ctica pocs usuaris ho feien). All\xc3\xb2 que s\'acostumava a fer amb la Cota 74 era habitual tamb\xc3\xa9 amb la 123: molts propietaris se la passaven aix\xc3\xad que podien a 172, en molts casos sense canviar-li les rodes, nom\xc3\xa9s el cilindre i prou.\n_START_SECTION_\nCompetici\xc3\xb3\n_START_PARAGRAPH_\nCom a prova de foc del nou model, a finals de 1972 Pere Pi particip\xc3\xa0 amb una Cota 123 als Tres Dies de Santigosa -la primera edici\xc3\xb3 d\'aquesta prova- i va guanyar l\'absolut davant de Xavier Cucurella, que hi pilotava una Bultaco Sherpa T de 325 cc. La moto de Pi era nova de trinca (la primera de la producci\xc3\xb3, abans de sortir a la venda) i els pneum\xc3\xa0tics eren gravats a m\xc3\xa0, ja que encara no se n\'havia acabat el motlle. Justament, els pneum\xc3\xa0tics, de nova mesura, van ser decisius per a guanyar en un terreny rellisc\xc3\xb3s com el de Santigosa, ja que la seva adher\xc3\xa8ncia era immillorable. La vict\xc3\xb2ria d\'una Cota 123 en aquella dura prova va donar un gran impuls a la promoci\xc3\xb3 de les vendes d\'aquest model. _NEWLINE_Endut per l\'entusiasme de la seva vict\xc3\xb2ria, Pere Pi pens\xc3\xa0 que amb aquella moto es podien guanyar fins i tot els Sis Dies d\'Esc\xc3\xb2cia de Trial i, quan nom\xc3\xa9s faltaven dos mesos perqu\xc3\xa8 es disputessin, li\'n deman\xc3\xa0 el parer a Rob Edwards. L\'angl\xc3\xa8s, despr\xc3\xa9s de provar la moto en una riera de Gav\xc3\xa0, va desaconsellar la idea, ja que al seu parer no era una moto prou forta per a encarar una prova com els Sis Dies. Tot i aix\xc3\xad, diversos pilots van decantar-se -si m\xc3\xa9s no temporalment- per a competir en alguna prova amb la Cota 123 i, un cop apareguda al mercat, amb la Cota 172. Fins i tot es va crear una mena de torneig de cilindrades petites (fins a 175 cc), en el qual hi destacaren pilots com ara Joan Font o Jordi Fornas._NEWLINE_D\'altra banda, cal dir que durant un temps hi hagu\xc3\xa9 tamb\xc3\xa9 competicions destinades a pilots junior limitades als 75 cc, a les quals hi debutaren moltes joves promeses amb la Cota 74.\n_START_SECTION_\nRepercussi\xc3\xb3\n_START_PARAGRAPH_\nDurant la d\xc3\xa8cada de 1970 i especialment a Catalunya, la Cota 74 esdevingu\xc3\xa9 una mena de motocicleta polivalent, fins i tot la moto urbana per excel\xc2\xb7l\xc3\xa8ncia entre els joves, tal com passava aleshores amb la Lobito de Bultaco i actualment amb l\'Honda Scoopy i els diversos esc\xc3\xbaters juvenils. Lluny de limitar-ne l\'\xc3\xbas a la pr\xc3\xa0ctica del trial, molts propietaris la feien servir per a moure\'s per la ciutat, essent una de les motos m\xc3\xa9s habituals als carrers de Barcelona. Enduts per la moda de l\'\xc3\xa8poca (simplificant, aleshores es considerava que portar una Cota feia "pijo"), molts joves en demanaven una als pares en fer els 16 anys amb la intenci\xc3\xb3 de lluir-la i fer-la servir b\xc3\xa0sicament per als seus despla\xc3\xa7aments diaris. En molts casos fins i tot se l\'adaptaven al seu \xc3\xbas particular, transformant-se-la en una mena de moto "urbana", de "turisme", d\'enduro o fins i tot de motocr\xc3\xb2s. _NEWLINE_Tota aquesta popularitat i polival\xc3\xa8ncia minv\xc3\xa0 en gran manera quan tant Montesa com Bultaco tragueren al mercat sengles models juvenils espec\xc3\xadfics per a carretera (la Crono 75 i la Bultaco Streaker 74) i per a enduro (l\'Enduro 75 i la Frontera 74).'